Rasgeweld in sepie skokSechaba Moloi-Matabane vertolk deur Motlatse Mafatshe (Foto: Facebook) Aanhangers van die gewilde SABC 3-sepie Isidingo is hewig ontsteld nadat dié sepie die afgelope week ŉ episode uitgesaai het waarin twee wit Afrikaanse mans ŉ swart man aanval en lewend begrawe. In ŉ episode wat verlede Woensdag uitgesaai is, het dié twee mans die karakter Sechaba Moloi-Matabane ŉ “bobbejaan” genoem nadat hy hul eiendom betree het. Sechaba (gespeel deur Motlatse Mafatshe) se karakter besoek sy pa se graf voor hy deur die wit mans op hul eiendom betrap word. Hulle noem hom dan ŉ “bobbejaan”, slaan hom en begrawe hom lewend. Meer as 1 000 aanhangers het hul stem by dié debat oor rassisme op Facebook gevoeg. Aanhangers se reaksie oor die kwessie was gemeng, met sommige wat die sepie prys omdat hy nie wegskram van “regte kwessies” nie, en ander wat die skrywers en vervaardigers veroordeel vir dié besluit. Volgens Sumaya Petersen Mogola, woordvoerder van die sepie, was dit egter vir die skrywers belangrik om “belangrike kwessies waarmee ons daagliks in Suid-Afrika te doen het” aan te pak. “Dit is iets waaroor ons moet praat, omdat ons rassisme elke dag in die gesig staar,” verduidelik Petersen Mogola. “Dit maak nie saak of jy wit of swart is nie, almal word steeds deur rassisme geraak en dit help nie ons skram weg van die kwessie nie. Die mans wat Sechaba Moloi-Matabane aangeval en begrawe het (Foto: Facebook) “In die verlede kon ons al suksesvol daarin slaag om ander kwessies te takel soos verkragting en geweld, maar dit was dié keer belangrik om rassisme ook te bespreek – en dan ook om ŉ storielyn te skryf soortgelyk aan ŉ voorval wat al in Suid-Afrika plaasgevind het.” Petersen Mogola verwys na Willem Oosthuizen (28) en Theo Martins Jackson (29), wat daarvan beskuldig word dat hulle ŉ man in ŉ doodskis gedruk en hom lewend wou begrawe. Die twee mans is aanvanklik van ontvoering en aanranding met die doel om ernstig te beseer aangekla en sal van 26 tot 29 Junie verhoor word. Dié fiktiewe storielyn sal later op ŉ meer gematigde wyse hervat word. “Die karakter Matlala moet besluit of hy wraak wil neem op die mense wat Sechaba seergemaak het. Niks soortgelyks gaan gebeur nie, maar die kwessie gaan verder bespreek word.” Petersen Mogola sê die vervaardigers en skrywers is tot dusver gelukkig oor die “gemengde reaksie” wat hulle ontvang het ná die episode uitgesaai is. Sy kon nie bevestig of sommige kykers Isidingo by die Uitsaaiklagtekommissie (UKKSA) verkla het nie.